На основу члана 26. став 2 Статута Културно-образовног центра Бољевац бр.37 од 28.03.2011. године, Управни одбор на седници одржаној дана 19. 01. 2017.године , доноси:

**П Р А В И Л Н И К**

**О КОРИШЋЕЊУ СРЕДСТАВА ЗА РЕПРЕЗЕНТАЦИЈУ**

**У КУЛТУРНО-ОБРАЗОВНОМ ЦЕНТРУ БОЉЕВАЦ**

Члан 1.

Овим правилником уређују се услови и начин коришћења средстава за репрезентацију у Културно-образовном центру Бољевац (у даљем тексту: КОЦ).

Члан 2.

Средства за репрезентацију планирају се годишње, буџетом и финансијским планом корисника буџета.

Годишњи износ средстава на име трошкова репрезентације може се кретати до висине која се признаје као расход у финансијском плану КОЦ-а.

Члан 3.

У оквиру укупног износа средстава, месечно се прате износи по корисницима права на репрезентацију у складу са Правилником, према утврђеним наменама коришћења средстава за репрезентацију.

Праћењем трошкова репрезентације обезбеђује се рационално и домаћинско понашање у трошењу средстава за ове намене.

Члан 4.

Контролу утрошка средстава за репрезентацију и угоститељске услуге врши Управни одбор КОЦ-а приликом разматрања периодичних извештаја о остваривању финансијског плана корисника буџета.

Члан 5.

Средства за репрезентацију користе се, по правилу, за намене у земљи, а изузетно и у иностранству.

Средства за репрезентацију и угоститељске услуге могу да се користе у иностранству под условом да је њихово коришћење одобрено решењем о одобравању службеног пута у иностранство.

Члан 6.

Средства за репрезентацију могу да се користе за следеће намене:

- за трошкове који су у непосредној вези са закључивањем послова, уговора, обележавање значајних датума и других јубилеја, организацију фестивала, музичко-сценских приказа, разноврсних садржаја из музеолошко-галеријске и библиотечке делатности, као и осталих културно-образовних садржаја из делатности КОЦ-а;

- за трошкове на сајамским, промотивним и другим манифестацијама, приликом одржавања стручних скупова, семинара и такмичења;

- за трошкове на службеним путовањима;

- набавку пригодних поклона за лица која имају посебан значај за рад и пословање КОЦ-а, као и пензионере;

- за коришћење услуга кафе-кухиње,

- за угоститељске услуге (пословни ручак или вечера).

Средства репрезентације користе се на начин и под условима утврђеним овим правилником, у складу са актима, упутствима и процедурама којима се уређују питања рачуноводства, контроле и плаћања улазне документације буџетских корисника.

Члан 7.

Право да користе средства репрезентације (у даљем тексту: корисник репрезентације), има директор КОЦ-а и друга лица која у писаној форми овласти директор КОЦ-а.

Корисник репрезентације, одговоран је за економично и целисходно трошење средстава репрезентације.

Члан 8.

Средства за угоститељске услуге могу да се користе за пословни ручак или вечеру, односно коктел послужење (кетеринг), који се организује за:

- чланове органа, комисија и стручних тимова, односно стручних сарадника који обављају посебно значајне задатке у складу са одлукама, решењима и налозима овлашћених лица,

- учеснике састанака који имају посебан значај за рад и пословање КОЦ-а, као и учеснике културно-образовних манифестација и фестивала ''Црноречје у песми и игри'',

- званице на пригодном обележавању јубилеја, новогодишњих или других празника као и других важних догађаја попут: конференције и други састанци, потписивање значајнијих уговора, доношење одлука од стратешког значаја и сл.

Средства за угоститељске услуге могу се користити и за плаћање трошкова хотелског смештаја лицима чији рад има посебан значај за пословање КОЦ-а, али и других лица (учесника, стручних сарадника) који су позвани да присуствују манифестацијама, фестивалу ''Црноречје у песми и игри'', састанцима, односно свечаностима и осталим догађајима, ако им је пребивалиште, односно место сталног боравка ван места догађаја на који су позвани.

Члан 9.

Средства за репрезентацију за набавку пригодних поклона могу да се користе за набавку:

-поклона за лица која имају посебан значај за рад и пословање КОЦ-а и пензионере ;

-поклона поводом обележавања јубилеја, важних пословних догађаја и остварених резултата на такмичењима из области културе и уметности,

-осталих пригодних поклона поводом значајних датума.

Набавку пригодних поклона, по правилу, организује директор КОЦ-а, у погледу врсте, намене и броја поклона, као и планираног рока уручивања поклона.

Члан 10.

Средства за репрезентацију за коришћење услуга кафе-кухиње односе се на коришћење кафе, чајева и других напитака из кафе кухиње за састанке, као и све културно-образовне програме из делатности КОЦ-а, а који се организују у просторијама КОЦ-а.

Набавку и коришћење услуга кафе кухиње одређује директор КОЦ-а, у складу са потребама и финансијским плановима КОЦ-а.

Члан 11.

Директор КОЦ-а, или лице које он писмено овласти, овлашћен је да, у сваком конкретном случају, писмено наложи и одобри трошење средстава репрезентације у складу са Правилником.

Корисник репрезентације дужан је да, уз личну исправу, читко потпише рачун о коришћеној репрезентацији.

Члан 12.

Рачуне који се односе на репрезентацију и угоститељске услуге, контролише директор КОЦ-а и потврђује њихову тачност/исправност.

Рачуни и друга документа на име репрезентације и угоститељске услуге обрађују се пре књижења у складу са одредбама прописа који уређује рачуноводство .

Рачуноводствена служба КОЦ-а води евиденцију искоришћених износа репрезентације и угоститељске услуге, на основу примљених докумената.

Члан 13.

Овај правилник ступа на снагу осам дана од дана објављивања на огласној табли .

Председник управног одбора

Филип Пауњеловић